Robert Buckland

Gwleidydd Ceidwadol o Gymro yw Syr Robert James Buckland KBE, QC. Roedd yn Ysgrifennydd Gwladol Cymru rhwng Gorffennaf a Hydref 2022. Yn fargyfreithiwr, roedd yn Aelod Seneddol (AS) dros Dde Swindon rhwng 2010 a 2024. Gwasanaethodd Buckland fel Cyfreithiwr Cyffredinol Cymru a Lloegr o 2014 i 2019, nes iddo ddod yn Weinidog Gwladol dros Garchardai. Fe’i penodwyd yn Ysgrifennydd Gwladol dros Gyfiawnder ac Arglwydd Ganghellor gan Boris Johnson ym mis Gorffennaf 2019, gan wasanaethu tan ad-drefnu’r cabinet ym mis Medi 2021. Ef oedd yr ail Arglwydd Ganghellor o Lanelli, ar ôl yr Arglwydd Elwyn-Jones (1974–1979). Ym mis Gorffennaf 2022, fe’i penodwyd yn Ysgrifennydd Gwladol Cymru ond cafodd ei olynu gan Simon Hart erbyn yr Hydref. Collodd ei sedd yn Nhŷ'r Cyffredin yn Etholiad Cyffredinol 2024.